Diari Oficial de la Generalitat Valenciana


Sumari del DOGV 5695, del 04-02-2008 (2008/1250)

RESOLUCIÓ de 28 de novembre de 2007, de la Direcció General per al Canvi Climàtic per la qual s'atorga a l'empresa Glapilk, AIE l'autorització ambiental integrada per a les instal·lacions de fabricació de vidre flotat ubicades al terme municipal de Sagunt (València).
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5695

Data del DOGV
:   04-02-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/1250


Data del document
:   28-11-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Anàlisi jurídica

 Descriptors 

:   * Sagunt
    * edifici industrial
    * empresa privada
    * vidre

RESOLUCIÓ de 28 de novembre de 2007, de la Direcció General per al Canvi Climàtic per la qual s'atorga a l'empresa Glapilk, AIE l'autorització ambiental integrada per a les instal·lacions de fabricació de vidre flotat ubicades al terme municipal de Sagunt (València). [2008/1250]  
Vistos els documents que es troben en l'expedient 015/06 IPPC, instruït a instàncies de l'empresa Glapilk, AIE, a fi d'obtenir l'autorització ambiental integrada per a les instal·lacions de fabricació de vidre flotat, s'emet la present resolució de conformitat amb els següents,   
Antecedents de fet  
Primer. Amb data 15 de febrer de 2006, Pier Paolo Boattini, en representació de l'empresa Glapilk, AIE, amb CIF G-96812755 i domicili social al Vial 4ª Planta km 2,8, del terme municipal de Sagunt (València), presenta en la conselleria de Territori i Habitatge una sol·licitud d'autorització ambiental integrada per a les instal·lacions de fabricació de vidre flotat, que es detallen en l'annex I.  
A la sol·licitud s'adjunta l'informe de compatibilitat urbanística emés per l'Ajuntament de Sagunt.   
Segon. Una vegada admesa a tràmit la sol·licitud, la conselleria remet l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que informen sobre la suficiència de la documentació que acompanya la sol·licitud.  
Tercer. Es troben en l'expedient els informes de l'Ajuntament de Sagunt, de la Confederació Hidrogràfica del Xúquer, del Servei de Residus Urbans, del Servei de Protecció de l'Ambient Atmosfèric i del Servei de Residus Industrials.  
Quart. Amb data 11 d'agost de 2006 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, amb la publicació d'un anunci en el Diari Oficial de la Comunitat Valenciana (DOCV núm. 5323).  
Durant aquest no es presenten al·legacions al projecte ni a aquesta conselleria ni a l'Ajuntament de Sagunt. En l'expedient consta el certificat de la informació pública.  
Cinqué. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Sisé. Amb data 20 de setembre de 2007 la Confederació Hidrogràfica del Xúquer emet un informe favorable.  
Seté. Amb data 26 de novembre de 2007 es realitza el tràmit d'audiència a l'interessat.  
Huité. Amb data 27 de novembre de 2007 la Comissió d'Anàlisi Ambiental Integrat celebra una sessió ordinària i aprova la proposta de resolució de l'exp. 015/06 IPPC de sol·licitud d'autorització ambiental integrada, promogut per Glapilk, AIE.  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desenvolupa en l'àmbit de la Comunitat Valenciana la Llei 16/2002, de prevenció i control integrats de la contaminació, les activitats que apareixen en l'annex I de la dita llei estan subjectes a autorització ambiental integrada.  
La instal·lació de referència està inclosa en l'epígraf 3.3 de l'annex I de la Llei 16/2002.  
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, i els articles 27 i següents de la Llei 2/2006, de 5 de març, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002, i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist tot el que antecedeix, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que tinc, resolc:  
Primer  
Concedir a Glapilk, AIE l'autorització ambiental integrada per a les instal·lacions de fabricació de vidre flotat, fabricació que s'ha de desenvolupar a l'establiment situat al Vial 4ª Planta, km 2,8, del terme municipal de Sagunt (València), referent al Projecte bàsic per a la sol·licitud de l'autorització ambiental integrada de la planta de vidre flotat, visat amb data 8 de febrer de 2006 i subscrit per Pablo Benlloch Castelló, la qual queda inscrita en el Registre General d'Instal·lacions IPPC de la Comunitat Valenciana amb el número 105-07/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en la present autorització els següents focus d'emissió, la nomenclatura dels quals serà d'ara endavant la utilitzada per al millor control i comunicació de les emissions:  
Núm. focus Descripció  
1 Xemeneia forn  
2 Generador d'aire calent calefacció (núm. 2 en el projecte)  
3 Filtre dolomita planta càrrega  
4 Filtre calcària planta càrrega  
5 Filtre carbonat sòdic planta càrrega  
6 Filtre antracita BUD1M1 (antracita en pis 3)  
7 Generador d'aire calent per a calefacció (núm. 15 en el projecte)   
8 Filtre exterior per a vidre triturat (CDF2)   
9 Generador d'aire calent per a calefacció (núm. 18 en el projecte)   
10 Generador d'aire calent per a calefacció (núm. 19 en el projecte)  
11 Generador d'aire calent per a calefacció (núm. 20 en el projecte)  
12 Generador d'aire calent per a calefacció (núm. 21 en el projecte)  
13 Caldera llavadora núm. 1  
14 Generador d'aire calent per a calefacció (núm. 23 en el projecte)  
15 Generador d'aire calent per a calefacció (núm. 24 en el projecte)  
16 Generador d'aire calent per a calefacció (núm. 26 en el projecte)  
17 Generador d'aire calent per a calefacció (núm. 27 en el projecte)  
18 Generador d'aire calent per a calefacció (núm. 28 en el projecte)  
19 Generador d'aire calent per a calefacció (núm. 29 en el projecte)  
20 Generador d'aire calent per a calefacció (núm. 30 en el projecte)  
21 Generador d'aire calent per a calefacció (núm. 32 en el projecte)  
22 Generador d'aire calent per a calefacció (núm. 33 en el projecte)  
23 Generador d'aire calent per a calefacció (núm. 34 en el projecte)  
24 Generador d'aire calent per a calefacció (núm. 35 en el projecte)  
25 Generador d'aire calent per a calefacció (núm. 36 en el projecte)  
26 Generador d'aire calent per a calefacció (núm. 37 en el projecte)  
27 Caldera llavadora núm. 2  
28 Caldera planta de mescla núm. 3  
29 Filtre exterior per a vidre triturat (CDF1)  
30 Generador aire calent per a calefacció (núm. 41 en el projecte)  
31 Generador d'aire calent per a calefacció (núm. 42 en el projecte)  
32 Filtre per a vidre triturat 1ª planta  
33 Filtre nefelina  
  
(1) Ha de presentar un pla d'adaptació per a adoptar les mesures correctores en el forn de fusió que permeten aconseguir el valor d'emissió de 30 mg/Nm³, i que hauran d'aplicar-se en el període 2008 al 2012 segons el compromís aportat per l'empresa.  
\* \* \* \* \* \* \* \* \* \* \* \* \* \* \* \* \* \* \* \*  
  
(1)Deberá presentar un plan de adaptación para adoptar las medidas correctoras en el horno de fusión que permitan alcanzar el valor de emisión de 30 mg/Nm³, y que deberán aplicarse en el periodo 2008 al 2012 según el compromiso aportado por la empresa.  
Cadascun dels focus estarà convenientment identificat in situ, d'acord amb aquesta nomenclatura.  
Els valors límit d'emissió per a focus canalitzats i la periodicitat de controls per ECMCA seran els següents:  
S'entenen com a:  
- Metalls classe 1: arsènic, cobalt, níquel, seleni i crom VI.  
- Metalls classe 2: antimoni, plom, crom III, coure, manganés, vanadi i estany.  
1.2. Control de l'emissió de contaminants per focus canalitzats  
1.2.1. Sistemes de depuració de partícules  
Han de disposar de sistemes correctors de depuració de partícules almenys els focus corresponents a aspiracions de material pulverulent. Així mateix, ha de disposar també dels dits sistemes correctors el focus associat al forn de fusió, sempre que siguen necessaris per al compliment dels límits d'emissió de partícules establits per aquesta resolució.  
El funcionament correcte d'aquests sistemes correctors s'assegurarà mitjançant el control i registre en continu de, almenys, un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge d'aquest paràmetre haurà de ser verificada per entitats col·laboradores de l'administració en matèria de qualitat ambiental i estar a la disposició de la conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra: Els focus canalitzats han de tenir la situació, disposició, dimensió i accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió, justificant tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge serà menor de 200ºC.  
c) Les mesures s'han de realitzar en condicions normals d'operació de les instal·lacions, registrant els paràmetres que les determinen, i han de cobrir totes les diferents tipologies o grups de productes que es fabriquen en cada instal·lació.  
d) Les concentracions mesurades sempre estaran referides a condicions normals de pressió i temperatura (101,3 kPa, 273,16 K), i per als gasos de combustió en base seca i un contingut d'oxigen del 15%.  
1.3. Control de l'emissió de partícules per fonts difuses  
1.3.1. Emmagatzematge i manipulació de materials pulverulents  
L'emmagatzematge i la manipulació de materials pulverulents s'ha de realitzar en les condicions següents:  
a) Tancament de tots els sistemes de transport de matèries primeres pulverulentes (cintes transportadores, catúfols, etc.).  
b) Les operacions de càrrega, trituració, caigudes de nivell de matèries primeres a granel i emmagatzematge de material pulverulent recuperat en els sistemes correctors s'ha de dur a terme en naus tancades dotades de sistemes d'aspiració amb depuració posterior.  
2. Soroll  
S'han d'adoptar les mesures necessàries per a complir amb el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, els límits sonors establits en la Llei 7/2002 per a zones d'ús industrial són:  
Diürn Nocturn  
70 dB(A) 60 dB(A)  
Amb la sol·licitud de visita de comprovació i almenys cada cinc anys s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, en el perímetre de la instal·lació. Per a això, es realitzaran mesures del nivell de soroll en un nombre de punts representatius del perímetre, tant amb l'activitat en funcionament com parada (nivell de fons). Aquesta auditoria haurà de ser realitzada per una entitat col·laboradora en matèria de contaminació acústica d'acord amb el que estableix el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental, i se'n crea i regula el registre.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques, i dels informes complets d'aquestes.  
3. Abocaments  
3.1. Aigües residuals industrials  
Les aigües procedents de la llavada de la cinta de vidre i de la descàrrega procedents de les inspeccions i controls de qualitat, condicionament de les aigües de procés i la neteja de les instal·lacions s'emmagatzemen en un depòsit de formigó de 50 m³ i posteriorment es condueixen al col·lector del polígon industrial, que connecta amb el col·lector municipal que va a parar a l'estació depuradora municipal.  
3.2. Aigües sanitàries  
S'aboquen a la xarxa de clavegueram municipal.  
L'empresa disposa d'autorització d'abocament d'aigües residuals industrials i sanitàries al col·lector municipal de l'Ajuntament de Sagunt, i de certificat de connexió a aquest.  
Han de complir les condicions establides en l'ordenança municipal d'abocaments de l'Ajuntament de Sagunt.  
3.3. Aigües pluvials  
S'arrepleguen en una bassa retardadora de 20.000 m³ de capacitat.  
4. Protecció del sòl i de les aigües subterrànies  
Es prohibeix l'abocament a llit, sòl o subsòl que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
En aquest sentit, l'empresa ha complit l'informe preliminar de situació del sòl requerit en l'article 3.1 del Reial decret 9/2005, tot això sense perjudici que amb posterioritat se li puga demanar al titular de l'activitat informes complementaris o periòdics més detallats, tal com es preveu en l'article 3.3 i 3.4 de l'esmentat reial decret.  
5. Residus  
5.1. Producció de residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
S'autoritza la producció dels residus perillosos següents, sempre que la seua capacitat de generació anual siga de l'ordre de magnitud que a continuació es detalla i la capacitat de producció del centre productiu detallat en l'annex I siga de l'ordre de 208.000 t/any de vidre flotat.  
  
  
  
  
El mencionat centre productiu està inscrit en el Registre de Petits Productors de Residus Tòxics i Perillosos de la Comunitat Valenciana, conforme estableix l'article 22 del Reial decret 833/1988, de 20 de juliol, pel qual s'aprova el Reglament per a l'execució de la Llei 20/1986, bàsica de residus tòxics i perillosos i l'Ordre de 12 de març de 1998, de la conselleria de Medi Ambient, per la qual es crea i regula l'esmentat Registre.  
Els residus s'han d'entregar a gestor autoritzat per a aquesta activitat tal com consta en el projecte.   
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valoració. Transcorregut aquest període s'han d'entregar a gestor autoritzat. Aquest emmagatzematge temporal de residus perillosos s'ha de realitzar segregat per tipus de residu, ha d'estar convenientment senyalitzat i s'ha de realitzar en un lloc amb teulada, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix, la zona d'emmagatzematge ha d'estar inclosa en el sistema general de protecció contra incendis de la indústria.  
Per a l'emmagatzematge de residus líquids o que pel seu alt contingut líquid puguen generar abocaments cal disposar de cubetes o recipients de recollida de possibles vessaments que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, supose augment de la seua perillositat o en dificulte la gestió.  
Per a la recollida de possibles fugues o vessaments accidentals de líquids, tant de residus com de matèries primeres, cal disposar de material absorbent no inflamable en quantitat suficient per a aquesta finalitat. L'absorbent una vegada contaminat es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, cal disposar d'un registre on conste la quantitat, naturalesa, identificació, origen i data de generació i entrega a un gestor autoritzat, i també el número de document de control i seguiment utilitzat, si és el cas, i el gestor a qui s'entrega el residu.  
Cada quatre anys s'ha d'elaborar un pla de prevenció i reducció de residus que es presentarà a la Direcció General per al Canvi Climàtic.  
Així mateix emplenarà la declaració anual de productor de residus perillosos i no perillosos, la qual serà remesa a la Direcció General per al Canvi Climàtic abans de l'1 de març de cada any, d'acord al model establit en l'annex III del Reial decret 833/88.  
5.2. Gestió de residus  
S'autoritza Glapilk, AIE per a la realització de l'operació de valoració R5 (reciclatge o recuperació d'altres matèries inorgàniques), del següent residu no perillós generat en el procés productiu, sempre que la seua capacitat de tractament anual siga de l'ordre de magnitud que a continuació es detalla:  
Codi LER Tipus de residu Quantitat (t/any)  
10 11 12 Vidre residual 55.000   
El centre productiu queda inscrit en el Registre General de Gestors Autoritzats de Residus de la Comunitat Valenciana.  
Quant a l'activitat de gestió de residus no perillosos, l'empresa portarà un registre documental en què figuren quantitat, naturalesa, origen, destinació, freqüència de recollida i mitjà de transport dels residus.  
Així mateix, ha d'emplenar la memòria anual com a gestor de residus no perillosos, la qual serà remesa a la Direcció General per al Canvi Climàtic abans de l'1 de març de cada any. En la dita memòria s'especificarà l'origen i la quantitat dels residus gestionats, característiques de l'emmagatzematge abans de la seua gestió, quantitat i naturalesa dels residus resultants del procés, i també les incidències rellevants que s'hagen pogut produir, tot això relatiu a l'any objecte de la declaració.  
6. Mesures que s'han d'adoptar en situacions diferents de les normals que puguen afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això puga resultar l'incompliment dels límits imposats, haurà de comunicar immediatament la dita situació a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil utilitzarà tots els mitjans al seu abast per a reduir al màxim els efectes sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat en el qual juntament amb les dades d'identificació hauran de figurar les següents:  
- Causes de l'incident.  
- Hora en què es va produir i duració d'aquest.  
- Característiques de l'emissió o abocament.  
- Mesures correctores adoptades.  
- Hora i forma en què es va comunicar el succés.  
Així mateix, quan es determine el cessament d'alguna de les unitats, es desmantellaran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar aquesta activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi; el Decret 173/2000, de 5 de desembre, del Govern Valencià, pel qual s'estableixen les condicions que han de reunir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
Ha de complir el que disposa la Llei 11/1997, d'envasos i residus d'envasos, i el Reial decret 782/1998, de 30 d'abril, pel qual es desenvolupa el Reglament per al desplegament de l'esmentada llei.  
La indústria i les seues instal·lacions s'ajustaran a les condicions indicades en el projecte tècnic i en els seus annexos en els aspectes no fixats en aquesta resolució.  
S'han de complir totes les disposicions aplicables per a garantir la protecció de la salut de les persones.  
S'ha de comprovar en el control inicial que s'han realitzat les mesures previstes en el projecte.  
8. Obligació de subministrament d'informació  
Abans de l'1 de març de cada any ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.  
Segon  
L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions al Servei de Control Integrat de la Contaminació a l'efecte del reconeixement corresponent, presentant prèviament un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o a les seues reformes posteriors també autoritzades, i que s'han efectuat tots les controls, mesuraments, anàlisi i comprovacions amb resultat satisfactori, que es determinen en l'esmentat projecte, les seues reformes o en les normatives que li siguen aplicables, i també aquells altres certificats previstos en les disposicions que s'hagen integrat.  
Quart  
Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Serà realitzada a la posada en marxa de les instal·lacions i per personal de la Direcció General per al Canvi Climàtic de la conselleria de Medi Ambient, Aigua, Urbanisme i Habitatge.  
Cinqué  
L'Administració deixarà sense efecte la present resolució en el moment que observe qualsevol incompliment de les condicions imposades en aquesta, amb audiència prèvia de l'interessat.  
Sisé  
El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la conselleria de Medi Ambient, Aigua, Urbanisme i Habitatge qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessaris als que realitzen les actuacions de vigilància, inspecció i control.  
Seté  
En tot allò no especificat en aquesta resolució, caldrà ajustar-se a totes i cadascuna de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, i també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no esgota la via administrativa, es podrà presentar recurs d'alçada davant de la secretària autonòmica de la conselleria de Medi Ambient, Aigua, Urbanisme i Habitatge, en el termini d'un mes des de l'endemà al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 28 de novembre de 2007.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Glapilk, AIE es dedica a la fabricació de vidre pla, en concret vidre laminat i flotat, que s'utilitza principalment en el sector de l'edificació i de l'automòbil.  
La instal·lació està ubicada al polígon industrial del Port de Sagunt.  
La capacitat màxima de producció és de 208.000 tones anuals.  
Les matèries primeres emprades són arena, carbonat sòdic, dolomita, calcària i components secundaris com a nefelina, sulfat sòdic, òxid de ferro i antracita. Es reben a granel i es descarreguen a les sitges d'emmagatzematge. Es produeix la mescla de les matèries primeres en humit i se'ls afig casc de vidre, i es produeix després el precalfament del batch.  
La mescla obtinguda se sotmet a un procés de fusió en un forn continu a una temperatura de 1.650 ºC. El forn és regeneratiu i es considera la millor tècnica disponible segons el BREF de la indústria del vidre gràcies a la major eficàcia dels seus sistemes de preescalfament de l'aire de combustió i el baix consum energètic per tona de vidre fos.  
Una vegada s'obté el vidre fos, s'afina i condiciona per a obtenir una massa homogènia i es condueix a un bany d'estany fos on el vidre sura per la seua diferent densitat sobre el metall. La finalitat d'aquest procés és aconseguir un major grau de transparència del producte i una grossària més homogènia de la làmina.  
Mitjançant un tren de corrons es condueix la làmina de vidre a la línia de refredament (LEHR) i passa de 600 a 200ºC, mitjançant aire.  
Després es llava amb aigua osmotitzada i s'asseca en dues fases.   
Finalment s'escaneja per a detectar possibles defectes.  
En l'etapa de tall s'eliminen les bandes laterals que no presenten la qualitat requerida i se li dóna el format desitjat.  
Els fragments de vidre i peces defectuoses es trituren i reutilitzen com a matèria primera.  
Les aigües sanitàries, el rebuig d'osmosi i les aigües del procés s'aboquen a l'EDAR de Sagunt i posteriorment al col·lector municipal.  
L'evacuació de les aigües pluvials es realitza per absorció del terreny en una bassa retardadora.  
Per a les emissions del forn de fusió es disposa d'una xemeneia de 85 metres d'alçària. A les zones de mescla i càrrega de matèries primeres es disposen filtres de mànegues a les sitges i depòsits intermedis. A la zona de manipulació i transport del vidre triturat també es disposa de filtres de mànegues en tots els punts de generació de pols.  
L'empresa produeix menys de 10 tones a l'any de residus perillosos. Està inscrita en el Registre de Petits Productors de Residus Perillosos de la Comunitat Valenciana, amb el número 4610082.